Les xiques del Club Waterpolo Burjassot obtenen una merescuda victòria en la seua trobada contra el CW Petrer
2025-07-24

Merescuda i també important victòria la que han aconseguit aquest cap de setmana les xiques que componen l’equip femení del Club Waterpolo Burjassot. Important, ja que ha sigut la primera de la temporada, molt treballada i davant el CW Petrer i en la qual van obtenir un marcador de 7 a 12, favorable a les jugadores burjassoteres.

A pesar que el partit va començar amb l’expulsió de la jugadora i capitana Ana Cortés, que va recolzar al seu equip des de la grada durant tot el partit, el resultat final no va poder ser millor. Ana Adorne va ser una de les jugadores més destacades del partit, ja que va aconseguir huit dels gols marcats per l’equip, convertint-se en una de les màximes golejadora de la Divisió d’Honor.

Els infantils del club no van tenir tanta sort com les xiques, ja que van caure derrotats, enfront dels infantils del CW Petrer, per 7 a 13. Malgrat la derrota, els menuts van començar el partit amb molt bon ritme, amb gols d’Alfonso Ortuño i Álex Mati, “el ritme de joc es va aguantar durant la primera meitat del partit, però finalment el CW Petrer es va imposar en el marcador”, tal com han assenyalat fonts de la formació esportiva.